
Bases específiques i convocatòria per a la concessió dels I PREMIS DELS JOCS FLORALS POBLE DE PUIG-REIG per a l’any 2025


1. Presentació i objecte

L’Ajuntament de Puig-reig, a proposta de la regidoria de Cultura, convoca els Primers Premis dels Jocs Florals Poble de Puig-reig (en endavant, Premis dels Jocs Florals), amb la finalitat d’incentivar la participació en aquest certamen literari i festa de la poesia catalana, i  de promoure i fomentar la creació literària en català

2. Format dels treballs.

El gènere dels Premis dels Jocs Florals és la poesia.

S’estableixen tres modalitats temàtiques específiques per a cada categoria, partint dels pilars bàsics de la tradició́, Pàtria, Fe i Amor:

Englantina d’Or, poema que canti el poble de Puig-reig o enalteixi la nostra terra, els seus costums i tradicions
Viola d’Argent, poema que enalteixi els valors espirituals i ètics 
Flor Natural, poema que canti l’amor

Les obres han de ser originals, inèdites i no poden haver estat premiades en altres concursos.

L’extensió ha de ser d’entre 14 i 40 versos i l’estructura mètrica és lliure.

El poema ha d’estar escrit en lletra Arial de cos 12 i a doble espai, en format de pàgina DIN-A4, ha de tenir títol, ha d’estar signat amb un pseudònim i nom de la modalitat i categoria al qual opten.

La llengua utilitzada en el concurs és el català.

3. Participants i requisits.

El concurs està obert a les persones aficionades a la poesia. Cada participant pot concursar a les modalitats que desitgi, amb un màxim d’una obra per categoria, però només podrà obtenir un premi. La participació comporta l’acceptació de les bases. Qualsevol aspecte no previst serà resolt pel jurat.

S’estableixen quatre categories per participar als Premis dels Jocs Florals: 

Categoria infantil (fins a 12 anys).
Categoria juvenil (fins a 18 anys).
Categoria adult (dels 18 anys als 60 anys).
Categoria sènior (a partir de 60 anys).





4.  Principis informadors del procediment de concessió 

El procediment per a la concessió del premi objecte de regulació en aquestes bases es regeix pels principis de publicitat, transparència, lliure concurrència, objectivitat, igualtat i no discriminació, eficàcia i eficiència.
Les bases i convocatòria es publicaran en el BOP de Barcelona. 

També serà objecte de publicació la resolució amb els premis concedits. 



5. Premis.

El premi està subjecte a l'IRPF. 
D’acord amb l'article 75.3.f) RIRPF no existeix obligació de practicar retenció o ingrés a compte sobre els premis la base dels quals de retenció no sigui superior a 300€. 

A més dels premis detallats a continuació, les obres premiades també seran publicades en l’edició del llibre “Pensaments i Paraules” de l’any de la celebració dels Jocs Florals.

Premi Maria Casamartina i Font

S’atorgarà un primer premi únic per a totes les categories i modalitats al millor poema, consistent en un premi de 250,00€ i una placa commemorativa.
Premi Englantina d’Or

S’atorgarà un premi per a la modalitat Englantina d’Or per a cada categoria al millor poema que canti el poble de Puig-reig o enalteixi la nostra terra, els seus costums i tradicions. 

Per a les categories infantil i juvenil el premi consistirà en un val per valor de 25,00€ per a la compra de llibres i/o material escolar i una placa commemorativa.

Per a les categories adult i sènior el premi serà de 50,00€ i una placa commemorativa.

Premi Viola d’Argent

S’atorgarà un premi per a la modalitat Viola d’Argent per a cada categoria al millor poema que enalteixi els valors espirituals i ètics.

Per a les categories infantil i juvenil el premi consistirà en un val per valor de 25,00€ per a la compra de llibres i/o material escolar i una placa commemorativa.

Per a les categories adult i sènior el premi serà de 50,00€ i una placa commemorativa.

Premi Flor Natural

S’atorgarà un premi per a la modalitat Flor Natural per a cada categoria al millor poema que canti l’amor.

Per a les categories infantil i juvenil el premi consistirà en un val per valor de 25,00€ per a la compra de llibres i/o material escolar i una placa commemorativa.

Per a les categories adult i sènior el premi serà de 50,00€ i una placa commemorativa.

6. Documentació a presentar.

Per participar al concurs cal presentar, la següent documentació:

En format digital: a través d’una instància genèrica disponible a la pàgina web de l’Ajuntament de Puig-reig, amb les dades de la persona participant, acompanyada del poema (amb la informació detallada a l’apartat 2) en format pdf.

En format paper: aportar el poema en format paper a l’Oficina d’Atenció a la Ciutadania (OAC) de l’Ajuntament de Puig-reig en el seu horari d’obertura habitual. En aquest cas, en un sobre apart –tancat- i a la part de davant s’hi repetirà el títol, i dins del sobre s’inclourà una targeta amb el nom, adreça i telèfon de l’autor.

7. Termini de presentació.

Les obres que es presentin als Premis dels Jocs Florals es podran presentar fins al 15 de març de 2025, prèvia publicació del corresponent extracte de la convocatòria al Butlletí Oficial de la Província de Barcelona.

8. Drets.

La presentació d’una obra comporta que l’autor no té compromesos els seus drets d’edició, que no ha estat presentada a cap altre concurs pendent d’adjudicació i que no ha estat premiada.

Els drets d’explotació, reproducció, comunicació i difusió pública, inclosa la difusió a Internet, la transformació i la distribució de les obres premiades, quedaran en propietat de l’Ajuntament de Puig-reig. Aquest les podrà cedir a l’Associació Pensaments i Paraules per tal que siguin incloses en l’edició de l’any de celebració dels Jocs Florals.

Els participants autoritzen i cedeixen els seus drets d’imatge per a l’emissió en els diferents mitjans de comunicació. No tindran mai un ús comercial.

Els participants eximeixen l’organització de qualsevol responsabilitat derivada del plagi o transgressió de la normativa vigent en matèria de propietat intel·lectual.

Les còpies de les obres seran destruïdes per l’organització una vegada s’hagi fet públic el veredicte del jurat.

9. Jurat i criteris de valoració.

Per a la instrucció i la concessió dels Premis dels Jocs Florals es constituirà un jurat de valoració que serà l’òrgan encarregat d’avaluar i ponderar les obres presentades. 

El jurat serà presidit per l’Alcaldessa de l’Ajuntament de Puig-reig, o en qui ella delegui, i estarà format per quatre persones vinculades a Puig-reig i al món de les arts i la cultura. Tant la presidència com la resta de membres comptaran amb dret de decisió i vot en relació a la deliberació.

El jurat seguirà el procediment de votacions successives fins a obtenir una majoria de vots a favor d'una obra determinada que serà la guanyadora per a cada modalitat i categoria, així com pel Premi Maria Casamartina i Font. 

Els premis no podran ser dividits en cap cas. El concurs podrà quedar desert si així ho estima el jurat.

El veredicte del jurat serà inapel·lable i se n’estendrà l’acta, i en cas d’incidència no prevista en les presents bases, aquest mateix serà l’encarregat de resoldre-la. El veredicte serà ratificat posteriorment per Decret d’Alcaldia.

10. Entrega de premis.

El nom dels guanyadors es farà públic el dissabte immediatament posterior al dia de Sant Jordi, moment quan se celebrarà el Certamen dels Jocs Florals de Puig-reig.

L’acte dels Jocs Florals estarà presidit per l’Alcaldessa de Puig-reig o aquell regidor/a en qui aquesta delegui.

Seguint amb la tradició dels Jocs Florals establerta per Antoni de Bofarull el 1859, s’instaura la figura de la Reina de la Festa, que serà la Pubilla de Puig-reig, acompanyada per l’Hereu, la Dama d’Honor i el Fadrí de Puig-reig.


11. Altres disposicions.

En compliment del Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i la Llei Orgànica 3/2018, de 5 de desembre, de protecció de dades i garantia dels drets digitals, s’informa que el l’Ajuntament de Puig-reig com a responsable del tractament de les dades dels participants dels Premis dels Jocs Florals de l’Ajuntament de Puig-reig, tractarà les dades amb tota la confidencialitat i aplicant les mesures de seguretat que corresponguin. 

El fet de participar a la convocatòria implica la total acceptació d’aquestes bases.


12. Finançament 

Totes les despeses originades per la gestió d’aquest premi aniran a càrrec de la partida que s’habilitarà en l’exercici 2025. 
Aquesta convocatòria quedarà sempre subordinada a l’existència de crèdit de l’exercici pressupostari corresponent.

